Nõukogu otsus,

21. detsember 1992,

pooljuhttoodete topoloogia õiguskaitse laiendamise kohta Ameerika Ühendriikidest ja teatavatelt territooriumidelt pärit isikutele

(93/16/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse nõukogu 16. detsembri 1986. aasta direktiivi 87/54/EMÜ pooljuhttoodete topoloogia õiguskaitse kohta, [1] eriti selle artikli 3 lõiget 7,

võttes arvesse komisjoni ettepanekut

ning arvestades, et:

ühenduses kohaldatakse pooljuhttoodete topoloogia õiguskaitset isikute suhtes, kes vastavad direktiivi 87/54/EMÜ artikli 3 lõigete 1-5 kohaselt kaitse tingimustele;

selle õiguse rakendamist võib nõukogu otsusega laiendada isikutele, kes nimetatud sätete kohaselt kaitset kasutada ei saa;

kõnealuse kaitse laiendamise üle peaks võimalikult suures ulatuses otsustama ühendus kui tervik;

31. detsembril 1992 aeguva otsuse 90/511/EMÜ [2] kohaselt on sellist kaitset varem laiendatud teatavatele riikidele ja territooriumidele ainult ajutiselt;

kõnealust kaitset on laiendatud Ameerika Ühendriikide ettevõtetele ja muudele juriidilistele isikutele, sest komisjoni otsusega 90/541/EMÜ [3] otsustati, et Ameerika Ühendriigid täidavad kuni 31. detsembrini 1992 otsuse 90/511/EMÜ artikli 1 lõikes 2 sätestatud vastastikuse tingimuse;

Ameerika Ühendriikide õigusnormid vastavad nõuetele ja eeldatakse, et Ameerika Ühendriigid jätkavad pooljuhttoodete topoloogiate kaitsmist oma siseriiklike õigusnormide kohaselt ning et nad pakuvad sellist kaitset ka ühenduse liikmesriikidest pärit isikutele, kellel on õigus kaitsele vastavalt direktiivile 87/54/EMÜ;

eeldatakse, et teatavad territooriumid, millel veel ei ole nõuetekohaseid õigusnorme, kehtestavad need ja hakkavad neid kohaldama ka kõnealuste ühenduse liikmesriikidest pärit isikute suhtes;

kõik ühenduse liikmesriigid on praeguseks võtnud vastu siseriiklikud meetmed direktiivi 87/54/EMÜ rakendamiseks;

kõnealust kaitset on otstarbekas laiendada Ameerika Ühendriikidele vaid üheks aastaks, et anda aega vastastikuse piiramatu kaitse tagamise korra elluviimiseks;

lisaks sellele on otstarbekas laiendada ka edaspidi sellist kaitset ajutiselt eespool nimetatud territooriumidele, et anda neile täiendavat aega vastastikuse piiramatu kaitse tingimuste loomiseks,

ON VASTU VÕTNUD KÄESOLEVA OTSUSE:

Artikkel 1

1. Liikmesriigid laiendavad direktiivi 87/54/EMÜ kohast õiguskaitset järgmiselt:

a) füüsilisi isikuid, kes on Ameerika Ühendriikide või käesoleva otsuse lisas nimetatud territooriumi kodanikud või kelle alaline elukoht on Ameerika Ühendriikides või ühel sellisel territooriumil, koheldakse nagu oleksid nad liikmesriigi kodanikud;

b) Ameerika Ühendriikide või lisas nimetatud territooriumi ettevõtteid ja muid juriidilisi isikuid, kellel on selles riigis või sellisel territooriumil tegelik ja toimiv tööstus- või kaubandusettevõte, koheldakse nagu oleks neil tegelik ja toimiv tööstus- või kaubandusettevõte liikmesriigis.

2. Lõike 1 punkti b kohaldatakse tingimusel, et liikmesriigi ettevõtetele või muudele isikutele, kellel on õigus kaitsele vastavalt direktiivile 87/54/EMÜ, tagatakse kaitse Ameerika Ühendriikides või kõnealusel territooriumil.

3. Seda, kas Ameerika Ühendriigid või lisas loetletud territooriumid on täitnud lõikes 2 sätestatud tingimusi, otsustab komisjon, kes teatab sellest liikmesriikidele.

Artikkel 2

Käesolevat otsust kohaldatakse alates 1. jaanuarist 1993.

Liikmesriigid laiendavad käesoleva otsuse kohast kaitset artiklis 1 osutatud isikutele kuni 31. detsembrini 1994.

Ameerika Ühendriikide puhul on kõnealuseks kuupäevaks 31. detsember 1993.

Otsuste 90/511/EMÜ või käesoleva otsuse alusel omandatud ainuõiguste mõju säilib direktiivi 87/54/EMÜ kohaselt sätestatud aja jooksul.

Artikkel 3

Käesolev otsus on adresseeritud liikmesriikidele.

Brüssel, 21. detsember 1992

Nõukogu nimel

eesistuja

D. Hurd

[1] EÜT L 24, 27.1.1987, lk 36.

[2] EÜT L 285, 17.10.1990, lk 31.

[3] EÜT L 307, 7.11.1990, lk 21. Otsust on muudetud otsusega 92/20/EMÜ (EÜT L 9, 15.1.1992, lk 22).

--------------------------------------------------

LISA

Anguilla

Bermuda

Briti India ookeani ala

Briti Neitsisaared

Kaimanisaared

Kanalisaared

Falklandi saared

Hongkong

Mani saar

Montserrat

Pitcairn

Saint Helena

Saint Helena sõltkonnad (Ascension, Tristan da Cunha)

Lõuna-Georgia ja Lõuna-Sandwichi saared

Turks ja Caicos

--------------------------------------------------